KIRJALLINEN KYSYMYS E-2383/02

esittäjä(t): Charles Tannock (PPE-DE) komissiolle

(2. elokuuta 2002)

Aihe: CD-piratismi

Onko komission tietoon tullut raportteja väärennettyjen cd-levyjen ja musiikkikasettien tuotannon ja myynnin huomattavasta kasvusta Ukrainassa? Jos on, mihin toimiin se tai Ukrainan hallitus on ryhtynyt ongelman johdosta?

Onko komissiolla tietoa vastaavasta toiminnasta ehdokasvaltioissa ja jos on, missä maassa on eniten tämän alan laitonta toimintaa?

Christopher Pattenin komission puolesta antama vastaus

(23. syyskuuta 2002)

Komissio voi vahvistaa, että laittomien CD-levyjen ja muiden teollis- ja tekijänoikeuksien suojaamien tavaroiden tuotanto Ukrainassa on kasvanut huomattavasti viime vuosina. Piratismista ja teollis- ja tekijänoikeuksien riittävän suojan puuttumisesta Ukrainassa on tullut todellinen huolenaihe yhteisölle ja sen yrityksille, erityisesti CD-, DVD-, CD-ROM-tuotteiden ja kirjojen osalta sekä maantieteellisten merkintöjen rikkomiseen liittyen. Ukraina on viime aikoina parantanut huomattavasti tekijänoikeuslainsäädäntöään. Teollis- ja tekijänoikeuksien täytäntöönpano on kuitenkin edelleen vakava huolenaihe. Äänilevyteollisuus mainitsee Ukrainan piratismiasteeksi 99 prosenttia, mistä seuraa noin 210 miljoonan Yhdysvaltain dollarin tappio vuodessa. Vaikutus ei rajoitu ainoastaan Ukrainan markkinoille vaan se ulottuu myös naapurimaihin, joihin viedään vuosittain yli 30 miljoonaa laittomasti valmistettua CD-levyä.

Komissio on toistuvasti ilmaissut vakavan huolensa Ukrainassa laajalle levinneestä piratismista ja väärentämisestä sekä ylipäätään teollis- ja tekijänoikeuksia koskevan lainsäädännön puutteellisesta täytäntöönpanosta, joka johtaa sekä yhteisön että paikallisten oikeudenhaltijoiden mittaviin tappioihin. Aihe on otettu esiin yhteisön ja Ukrainan yhteistyökomitean ja sen alakomiteoiden säännöllisissä kokouksissa sekä Ukrainan hallitukselle ja parlamentille osoitetuissa kirjeissä.

Sekä komissio että Ukrainan viranomaiset ovat selvillä tilanteesta, ja Ukraina sitoutui vuonna 1998 voimaan tulleessa EY:n ja Ukrainan kumppanuus- ja yhteistyösopimuksessa kohentamaan suojelunsa tason yhteisön tasolle vuoteen 2003 mennessä ja liittymään useisiin kansainvälisiin tämän alan yleissopimuksiin (kumppanuus- ja yhteistyösopimuksen 50 artikla ja liite III).

Ukrainan hallitus toteutti teollis- ja tekijänoikeuksien alalla viime vuoden aikana joitakin merkittäviä lainsäädännöllisiä toimenpiteitä, joita yhteisö on pitänyt tärkeinä askelina kumppanuus- ja yhteistyösopimuksen velvoitteiden noudattamisen kannalta ja piratismin ja väärennösten torjumisessa (esim. muutokset tekijänoikeuslakiin ja uuden, teollis- ja tekijänoikeuksien rikkomisesta johtuvia

rangaistuksia koventavan rikoslain hyväksyminen sekä liittyminen useisiin tärkeisiin tämän alan kansainvälisiin yleissopimuksiin kuten Rooman yleissopimukseen sekä Maailman henkisen omaisuuden järjestön (WIPO) tekijänoikeussopimukseen ja esitys- ja äänitesopimukseen).

Uusien lainsäädännöllisten uudistusten ohella Ukrainan on kuitenkin pikaisesti varmistettava annetun lainsäädännön täytäntöönpano ja soveltaminen. Tähän sisältyy erityisesti soveltuvan infrastruktuurin luominen teollis- ja tekijänoikeuksien hallinnointia varten, mukaan luettuina tarvittavat rekisteröintijärjestelyt, sekä hallinnollisten valmiuksien ja täytäntöönpanotoimenpiteiden kuten rajatarkastusten lujittaminen erityisesti tekijänoikeuksien alalla.

Komissio avustaa Ukrainan viranomaisia näissä toimissa tarjoamalla asiantuntija-apua Tacis-ohjelmassa. Uutta tukihanketta asianomaisten instituutioiden perustamiseen ollaan valmistelemassa.

Komissio on tehnyt läheistä yhteistyötä myös jäsenvaltioiden tullihallintojen ja oikeudenhaltijoiden ja erityisesti kansainvälisen äänilevyteollisuuden liiton kanssa tämän vakavan ongelman korjaamiseksi. Yhteisön tullilainsäädännön nojalla tehtyjen takavarikointien määrä on lisääntynyt huomattavasti läheisen yhteistyön ja teknisten työpajojen ansiosta. Vuonna 2001 jäsenvaltioiden tullit takavarikoivat yli 40 miljoonaa laittomasti valmistettua CD- tai DVD-levyä, mikä merkitsee 349 prosentin lisäystä vuoteen 2000 ja 15 300 prosentin lisäystä vuoteen 1999 verrattuna. Tällaisilla tavaroilla kauppaa käyvät rikolliset vaihtavat kuljetusreittejä ja -menetelmiä peittääkseen tavaroiden alkuperän, joten tarkkoja lukuja alkuperämaittain ei ole käytettävissä. On kuitenkin viitteitä siitä, että tuotanto saattaa olla siirtymässä Ukrainasta muihin maihin. Aikaisempi tilanne, jossa monet näistä tavaroista olivat peräisin Ukrainasta, näyttää olevan muuttumassa tuotannon siirtyessä muihin maihin.

Ehdokasmaiden samanlaisten ongelmien osalta komissio tarkkailee piratismin ja väärennösten torjuntatoimia liittymisneuvottelujen yhteydessä. Vaikka täytäntöönpanotilanne on ollut ehdokasmaissa, erityisesti Baltian maissa, huolenaihe viime vuosina, täytäntöönpanoon osallistuvien oikeudellisten ja hallinnollisten elinten tehokkuus on kasvamassa teollis- ja tekijänoikeuksien suojelua koskevien vaatimusten saavuttamiseksi. Komissio antaa lokakuussa 2002 jälleen kertomukset kunkin ehdokasmaan edistymisestä ja toimenpiteistä viime vuoden aikana.

Komissio on aktiivisesti ottanut ehdokasmaiden täytäntöönpanoviranomaisia mukaan Tulli 2002 -seminaareihin, joissa oikeudenhaltijat ja täytäntöönpanoviranomaiset kokoontuvat parantaakseen tämän alan riskienhallintaa ja valvontaa.